

2011

**AFRIKAANS EERSTE ADDISIONELE TAAL**

**BEGRIP- EN OPSOMMINGTOETS**

**Graad 12**

Tyd: 60 min. Punte: 40 (Verwerk na 30)

Naam:

Onderwyser/es: Conway-Nunn / Graves / Sudding

**(Onderstreep jou onderwyser/es se naam)**

**Eksaminatrise: Mev. Conway-Nunn**

**Moderatrise: Mev. Terblanche**

**LEERUITKOMSTE EN ASSESSERINGSTANDAARDE:**

**Leeruitkoms 2: Lees en Kyk:** *Die leerder is in staat om verskeie lees- en kykstrategieë vir begrip te maak en ook hoof- en ondersteunende-gedagtes in sinne, puntsgewys op te som. Die leerder kan toepaslike inligting in tekste vind en onderskei tussen feite, menings en eie respons. Die leerder kan ook hul eie oortuigings en waardes weergee.*

**Leeruitkoms 3: Skryf en Aanbied:** *Die leerder is in staat om inligting te organiseer, na te dink oor opdragte, dit te beplan en begripsantwoorde te verwoord. Die leerder kan ook die gegewe teks ontleed en opsom.*

**Leeruitkoms 4: Taal:** *Die leerder is in staat om taalstrukture en -konvensies gepas en doeltreffend te gebruik.*

**Vlakke 1 – 7** word gebruik.

**INSTRUKSIE:** Begin elke vraag op ‘n nuwe bladsy en skryf jou onderwyser/es se naam bo-aan.

**AFDELING A: LEESBEGRIP [30]**

VRAAG 1

Lees die teks en beantwoord dan die vrae wat volg.

Twitter, die in-plek om te kwetter

1. Oprah het dit onlangs ontdek, Jennifer Aniston het John Mayer

daaroor afgesê en Barack Obama het dit gebruik vir die veldtog

om die Withuis te wen.

2. Dit klink of almal deesdae aan’t *Twitter* is. Kan jy *tweet*? Nee, dit het niks te doen met sing soos ‘n kanarie nie – dis die nuutste sosiale-netwerkgier waarby Suid-Afrikaners nou in groot getalle aansluit.

3. Elke *tweet* (boodskap) wat jy stuur, mag hoogtens 140 karakters lank wees. Dis maklik om vriende **op hoogte** van jou daaglikse doen en late **te hou**, aanmerkings oor glansmense se skandes te maak of interessante inligting te verskaf. Al wat jy moet doen om te begin *tweet*, is om met jou rekenaar of selfoon (as dit internet-toegang het) aanlyn op die *Twitter*-webtuiste te gaan.

4. Maar *Twitter* is deesdae ook ‘n belangrike manier om nuus in te win en verbruikers deel meermale inligting oor groot gebeure op *Twitter* voor joernaliste op die toneel aankom.

5. Presies hoe doeltreffend *Twitter* is, het verlede jaar in die terroriste-aanvalle in Indië duidelik geword. Toeriste wat in hotelle in Moembaai vasgekeer was, het die wêreld deurentyd **op hoogte gehou** en hul boodskappe het op van die wêreld se voorste TV-nuuskanale soos die *Britse Sky News* en *BBC* verskyn.

6. Mense wat in verlede jaar se brande in Australië vermis was, is later gered omdat hulle boodskappe gestuur het om vir mense te sê waar hulle is. En toe ‘n vliegtuig ‘n noodlanding in die *Hudsonrivier* in New York uitgevoer het, het van die passasiers foto’s gestuur nog voordat media opgedaag het.

7. *Twitter* is vinnig besig om *Facebook* in te haal as dié sosiale netwerk.

8. Die Amerikaanse sagteware-ingenieurs: Evan Williams (34), Jack Dorset (32) en Biz Stone (34) het *Twitter* in 2006 begin en dit het vinnig gegroei. Hoewel hulle nie amptelike syfers bekendmaak nie, het *Twitter* al sowat ses miljoen verbruikers en duisende sluit daagliks aan.

9. Kenners sê dis die sosiale netwerk wat die vinnigste groei en naas *Facebook* en *MySpace* die sosiale netwerk wat die meeste besoekers lok.

10. Die onderneming in San Francisco wat *Twitter* besit is $250 miljoen (R2,2 biljoen) werd en *Facebook* se eienaars wou dit onlangs vir $500 miljoen (R4,4 biljoen) koop. *Twitter* se base het die aanbod van die hand gewys. Hulle glo hul onderneming gaan nog meer werd word – en met gebruikers soos Barack is hulle waarskynlik reg. Tydens sy veldtog het hy dikwels ge-*tweet* en so meer as enige vorige presedensiële kandidaat met mense gekommunikeer.

11. Suid-Afrikaanse politici soos Helen Zille en beamptes van die *ANC* en *COPE* het ook by *Twitter* aangesluit, maar was nie naastenby so aktief soos Barack nie. Politieke kenners sê die feit dat hy op die aanlyn-tuiste was, het ‘n reuse rol gespeel om jong kiesers by die stembus te kry.

*(Verwerk uit: HUISGENOOT, Mei 2009)*

1.1 Haal **een** woord in paragraaf 2 aan, wat beskryf wat *TWITTER* is. (1)

1.2 **Kies die antwoord wat nie pas nie. Skryf slegs die letter neer.**

Jy sal besluit om op *TWITTER* in te teken as jy... (1)

A) soos ‘n kanarie wil sing.

B) kommentaar oor belangrike mense se lewens wil lewer.

C) mense wil inlig oor wat jy doen.

D) interessante nuus wil ontvang en verskaf.

1.3 **Sê of die volgende stelling waar of onwaar is en haal aan om jou antwoord te staaf.**

Politici in ander lande maak van *TWITTER* gebruik om steun te verwerf. (2)

1.4 Waarom het die politici in Suid-Afrika nie baie sukses met *TWITTER* in die verkiesing gehad nie? (1)

1.5 Wat beteken dit om iemand **op hoogte te hou** (par.3)? (1)

1.6 Haal **‘n woord** uit par. 5 aan wat bewys dat *TWITTER* ‘n effektiewe manier is om inligting oor groot gebeure te versprei. (1)


1.7 In watter land het *TWITTER* ontstaan? (1)

1.8 Hoe is *TWITTER*  gebruik om mense in Australië te red toe daar brande uitgebreek het? (1)

1.9 Waarom dink jy sou *FACEBOOK*-eienaars *TWITTER*  wou koop? (1)

1.10 Haal **nege opeenvolgende woorde** aan as rede waarom die *TWITTER-*eienaars nooit sal verkoop nie. (1)

1.11Gee **twee** redes uit die teks waarom *TWITTER* nie net by tieners gewild is nie. (2)

**[13]**

**Dis nou progressie!**

**Jy het nie meer ‘n lamppaal nodig**

**om sosiaal te verkeer nie...**

**[Sporprent van:** roystonrobertson.blogspot.com op 5 Mei om 18:35]

VRAAG 2

Bestudeer die prente, lees die teks en byskrifte wat van *Mieliestronk*

verkry is en beantwoord dan die vrae wat volg.

DIE WêRELD OOR 20 JAAR – toekomsdroom

of werklikheid?



Jou eie privaatvliegtuig wat sommerso by jou huis kan opstyg? Daar is

mense wat reken so iets kan veel gouer ‘n werklikheid word as wat baie

van ons dink. Hoe ook al, talle geleerdes stem saam dat ons ‘n

tegnologiese omwenteling tegemoetgaan wat vinniger en **ingrypender**

is as enige wat die mensdom nog beleef het. Hoe anders kan die

wêreld straks oor ‘n skamele twintig jaar lyk?

2.1 Haal **een woord** aan wat sê dat jy **maklik en sonder moeite**

sal kan rondvlieg? (1)

2.2.1 Is die gerugte van tegnologiese verandering **waar**? (1)


2.2.2 Motiveer jou antwoord. (1)

2.3 Skryf in **woorde** hoe oud jy sal wees wanneer hierdie veranderinge gaan gebeur? (1)

2.4.1 Glo die algemene publiek dat sulke tegnologiese veranderinge wel vinnig gaan plaasvind? (1)

2.4.2 Motiveer jou antwoord deur paslike woorde uit die teks aan te haal. (1)

2.5 Bestudeer die prent en byskrifte. Beantwoord die vrae deur daarna te verwys.

****

2.5.1 Watter tegnologiese aanpassing vind jy belaglik? (1)

2.5.2 Motiveer jou antwoord. (1)


2.6 Verduidelik die **woordspeling** daarvan dat jy die wêreld deur ‘n

“nuwe bril” gaan sien. (2)

**[10]**

VRAAG 3

Bestudeer die prente en beantwoord die vrae wat op elkeen volg.



HORMONE

MELK

3.1 Wat is die boodskap wat die spotprent wil oordra? (2)

3.2 **Jy is die koei in die prent.** Gee **een woord** om jou selfbeeld

te beskryf. (1)

3.3 Watter kontras skep dié advertensie met die volgende slagspreuk:

 *Melk propvol kalsium en krag!* (2)

*Pure gesondheid!*

3.4 Verduidelik die humor in die volgende spotprent. (1)



3.5 Watter soort “elektroniese toestel” het die twee oermense gebou? Noem slegs. (1)

**[7]**

**AFDELING B: OPSOMMING** [10]

Die teks hieronder handel oor tegnologiese uitvindsels.

Som die teks op deur 5 dinge (een uit elke paragraaf) neer te skryf wat jou sal help

as jy dié tegnologie gebruik. **Onthou:**

* Nommer jou sinne van 1 tot 5.
* Begin elke sin met die woorde: “**Jy sal**...”
* Die opsomming moet 70 woorde lank wees.
* Skryf die dinge wat jy sal kan doen sover moontlik in jou eie volsinne.
* Moenie meer as een sin oor elke feit skryf nie.
* Skryf die aantal woorde aan die einde van jou opsomming neer.

Tegnologiese draagbare intelligensie

(Verwerk van *Mieliestronk*)

As jy die Ballito-feesvieringe bywoon en ‘n pragtige meisie sien, maar jy kan eenvoudig nie haar naam onthou nie, kan jy in ‘n oogwink hierdie inligting aan die onderkant van jou bril sien: “Sandy Strickland; *FHM*-model. Julle het mekaar op 25 April 2011 by die *Rugby Easter Festival, Kearsney College,* ontmoet.

Of gestel jy is vir ‘n naweek in *Taiwan,* maar jy kan geen stomme woord Chinees praat nie. Tog wil jy die meisies beïndruk. Al wat jy doen, is om in Afrikaans in die mikrofoontjie in jou lapelknopie te praat – en deur middel van die *Internet* word jou woorde dadelik in Chinees vertaal.

Die videoselfoon is alreeds ‘n werklikheid. As jy jou meisie by St. Mary’s bel, kan julle mekaar op ‘n skermpie sien terwyl julle met mekaar praat. Dit maak die afstand soveel minder.

Met ‘n kameratjie in jou bril, sal jy onmoontlik in vreemde stede kan verdwaal. Die kameratjie aan jou bril sal jou omgewing met die beelde op satellietfoto’s vergelyk en die stem in jou oor sal jou sagkens in die regte rigting lei.

“Draagbare intelligensie” beteken ook dat die klere wat jy dra, die stand van jou gesondheid sal kan monitor. Sensore in jou “knapklere” sal jou hartklop, bloeddruk en liggaamstemperatuur kan meet en ‘n noodsein aan ‘n noodhulpdiens uitstuur as jy byvoorbeeld op die punt is om ‘n hartaanval te kry.

Totaal van vraestel: 40